โคราช จับมือ ททท. จัดอีสานม่วนมิวสิคเฟสติวัล ตอนสัญจรเมืองย่าโม กระตุ้นเศรษฐกิจการท่องเที่ยวรับลมหนาว
นายสยาม ศิริมงคล ผู้ว่าราชการจังหวัดนครราชสีมา พร้อมคณะ ร่วมกันเปิดงานอีสานม่วน  มิวสิค เฟสติวัล ตอนสัญจรเมืองย่าโม เพื่อกระตุ้นเศรษฐกิจการท่องเที่ยวในพื้นที่จังหวัดนครราชสีมา ในช่วงไฮซีซันและกระตุ้นเศรษฐกิจหลังจากสถานการณ์การแพร่ระบาดของเชื้อไวรัสโควิด-19 คลี่คลาย โดยจัดวันที่ 28-30 ตุลาคม 2565 ภายในมหาวิทยาลัยวงษ์ชวลิตกุล  อำเภอเมือง จังหวัดนครราชสีมา สำหรับกิจกรรมไฮไลท์ภายในงานจะมีการแสดง แสง สี เสียง สื่อผสมภาพและเสียงอิงประวัติศาสตร์ Elegant Pictures Light &amp; Sound เรื่อง "ย่าฉันท่านชื่อโม" เพื่อเป็นการถ่ายทอดประวัติศาสตร์ที่มีความสำคัญยิ่งกับจังหวัดนครราชสีมา ที่อนุชนคนรุ่นหลังและนักท่องเที่ยว ทั้งชาวไทยและชาวต่างประเทศควรค่าแก่การมารับชมและซึมซับบรรยากาศ ตลอดห้วงเวลาของการแสดงแสง สี เสียง แบบสื่อผสมเสมือนจริง ใช้เอฟเฟคมากมาย ซึ่งผู้ชมจะได้สัมผัสบรรยากาศเสมือนอยู่ในเหตุการณ์จริง นอกจากนี้ ยังมีการจัดการประกวดวงดนตรีสากลของเยาวชนในพื้นที่ ชิงเงินรางวัลรวม 20,000 บาท การออกร้านจำหน่ายสินค้าจากผู้ประกอบการและการแสดงคอนเสิร์ตจากศิลปินดังมากมาย